| BTR-82A |
| --- |
|  |
| **Základná charakteristika** |
| Posádka | 10 (3 členovia posádky a 7 vojakov) |
| Dĺžka | 7,58 m |
| Šírka | 2,96 m |
| Výška | 2,73 m |
| Hmotnosť | 15,4 t |
| **Pancierovanie a výzbroj** |
| Pancierovanie |  |
| Hlavná zbraň | kanón 2A72 kalibru 30 mm |
| Sekundárne zbrane | guľomet PKTM kalibru 7,62 mm |
| **Pohon a pohyb** |
| Pohon | KamAZ 740.14-300 300 konských síl |
| Odpruženie |  |
| Max. rýchlosť | 80 km/h (jazda)9 km/h (plávanie) |
| Pomer výkon/hmotnosť |  |
| Dojazd | 700 km |
| Priechodnosť | vodná priekopa – 2 mstena – 0,5 mstúpanie – 30 stupňov |

**BTR-82A** je ruské obrnené obojživelné vozidlo 8x8. Je určené na prepravu mechanizovaných jednotiek, ako aj ničenie živej sily a ľahkej obrnenej techniky protivníka.

Predstavuje modernizáciu sovietskych vozidiel BTR-80, ktorá sa začala v roku 2009, kedy vznikli aj prvé prototypy. O rok neskôr bola vyrobená prvá séria vozidiel BTR-82A, ktorá slúžila na vojskové skúšky. V roku 2013, po úspešnom ukončení vojskových skúšok, bolo BTR-82A zavedené v ruských ozbrojených silách.

Opis
----

Hoci tvar, veľkosť a rozloženie BTR-82 sú rovnaké ako u BTR-80, predsa len ide o istú modernizáciu tohto sovietskeho obrneného transportéra. Priestor posádky sa nachádza v prednej časti vozidla, bojový priestor na prepravu vojakov je v strednej časti a motor s prevodovkou je umiestnený v zadnej časti vozidla.

Posádka BTR-82/BTR-82A pozostáva z troch osôb: vodiča, strelca a veliteľa stroja. Do bojového priestoru sa zmestí sedem vojakov s plným vybavením a výzbrojou. Výsadok jednotky sa uskutočňuje prostredníctvom dvojkrídlových bočných dverí (ako na BTR-80), ktorých sa horné krídlo sa otvára v smere jazdy dopredu a spodné slúži ako stúpačka. Okrem toho sú na streche vozidla umiestnené ďalšie dva výstupné otvory. Vodič a veliteľ vozidla majú svoje vlastné evakuačné otvory, ktoré sú umiestnené priamo nad ich sedadlami. Transportér je tiež vybavený klimatizáciou.

Vývojárom sa oproti BTR-80 podarilo mierne zvýšiť bezpečnosť stroja tým, že pokryli vnútorný trup vozidla kevlarovou tkaninou. To umožnilo nielen lepšie chrániť posádku pred guľkami a črepinami, ale tiež zvýšilo úroveň tepelnej izolácie a znížilo hluk vnútri vozidla. Mierne sa zvýšila tiež ochrana BTR-82/BTR-82A pre mínami a to vďaka použitiu špeciálnych rohoží vnútri trupu, ktoré dokážu absorbovať časť energie z explózie. Táto ochrana je však účinná iba v prípade výbuchu malej protipechotnej míny a BTR-82 nemajú zďaleka takú úroveň ochrany proti mínam ako vozidlá typu MRAP. BTR-82/BTR-82A sú vybavené moderným hasiacim systémom. Podľa odborníkov modernizačné úpravy umožnili zvýšiť celkovú bezpečnosť nových strojov asi o 20%.

Na BTR-82A bola nainštalovaná nová veža, ktorá výrazne zvýšila bojovú hodnotu stroja. Tá obsahuje automatický kanón 2A72 kalibru 30 mm so zásobníkom 300 nábojov a guľomet PKTM kalibru 7,62 mm. Miesto strelca sa presunulo z veže do karosérie. Veža je vybavená dvojplošným stabilizátorom, ktorý umožňuje strelcovi strieľať aj počas jazdy. Okrem toho je tam nainštalovaný zameriavač TKN-4GA, ktorý umožňuje použitie zbraní vo dne i v noci.

Kvôli nárastu hmotnosti obrneného transportéra museli vývojári vážne prepracovať podvozok vozidla. Na BTR-82 boli nainštalované nové prevodovky a moderné hnacie hriadele. Na obrnený transportér boli namontované výkonnejšie tlmiče. BTR-82 je vybavený hnacími nápravami s pevne zaisteným diferenciálom.

BTR-82 je poháňaný motorom KamAZ 740.14-300 s výkonom 300 konských síl. Nájazd do prvej generálnej opravy je 50 000 km.

Hoci BTR-82/BTR-82A v porovnaní so svojím predchodcom BTR-80 nepredstavuje žiadnu revolúciu, došlo tu k istému posunu vpred. Nové vozidlá majú vyššiu palebnú silu a ich bezpečnosť ako aj mobilita sa mierne zlepšili.

Varianty
--------

Cvičenie ruskej námornej pechoty s vozidlami BTR-82A
**BTR-82** – modifikácia s guľometom KPVT kalibru 14,5 mm.

**BTR-82A** – modifikácia BTR s kanónom 2A72 kalibru 30 mm vo veži BPPU. Zavedené do ozbrojených síl Ruska v roku 2013.

**BTR-82A1 (BTR-88)** – modifikácia BTR-82 diaľkovo ovládanou vežou s kanónom kalibru 30 mm a guľometom 7,62 mm.

**BTR-82AM** – modernizácia existujúcich BTR-80, v rámci čoho získajú vozidlá výzbroj z BTR-82A. Modernizácia sa vykonáva počas generálnych opráv v ruských opravárenských podnikoch.

**BTR-82V** – modifikácia BTR-82A pre jednotky ruskej národnej gardy.

**BTR-87** – hlboká modifikácia BTR-82A so zosilneným trupom. V rámci zmien bol motor umiestnený dopredu a transportný priestor pre vojakov do zadnej časti vozidla. Variant bol vyvinutý na exportné účely. Prvýkrát bol predstavený v júni 2015 na medzinárodnom vojensko-technickom fóre „Armia 2015".

**15C56M "Tajfun-M"** – bojové vozidlo proti sabotáži vyvinuté na základe BTR-82, ktoré bolo vytvorené pre potreby strategických raketových síl. Tejto verzii chýba kanón kalibru 30 mm a je vyzbrojená len 7,62 mm guľometom.

Nasadenie
---------

### Občianska vojna v Sýrii

Prvé bojové nasadenie BTR-82A je známe v provincii Lazikíja v auguste 2015. Tieto obrnené vozidlá používala sýrska armáda, ktorá ich objednala od Ruskej federácie. Na webe sa však objavilo aj video sýrskej televízie, v ktorom vozidlo evidentne obsluhuje ruská posádka. Tá sa oficiálne zapojila do bojov proti odporcom režimu Baššára Asada 30. septembra 2015. Neskôr sa vozidlá BTR-82A objavili aj v bojoch v severnej časti Hamá. V apríli 2020 používali ruské jednotky tieto vozidlá na zabezpečenie kontroly nad diaľnicou M4 v provincii Idlib.

### Ruská invázia na Ukrajinu

Pri okupácii Ukrajiny nasadilo Rusko do bojov vozidlá BTR-82A. V priebehu prvých dvoch rokov vojny stratilo Rusko minimálne 624 týchto vozidiel.

Používatelia
------------

### Súčasní používatelia

* Azerbajdžan  Azerbajdžan: v rokoch 2013 až 2018 získal 230 vozidiel BTR-82A
* Kazachstan  Kazachstan: do roku 2012 mal získať 100 BTR-82A.
* Rusko  Rusko:
	+ Pozemné vojsko – k marcu 2019 malo minimálne 800 BTR-82A
	+ Námorná pechota – k marcu 2019 mala minimálne 600 BTR-82A
* Sýria  Sýria – neznámy počet
* Ukrajina Ukrajina: niekoľko desiatok ukoristených na ruskej armáde

Galéria
-------

* 
* 
* 
* 
* 
* 
*

Referencie
----------

1. ↑  БТР-82А
2. ↑  Российский БТР-82А: история создания, описание и технические характеристики
3. ↑  БПДМ 15Ц56М "Тайфун-М"
4. ↑  БТР-82А продемонстрировали огневую мощь в боях в районе Хамы
5. ↑  Новая газета 99-2015
6. ↑  На «Тиграх», «Тайфунах» и БТР-82: как проходило российско-турецкое патрулирование трассы М-4 в Сирии
7. ↑   *Attack On Europe: Documenting Equipment Losses During The 2022 Russian Invasion Of Ukraine* [online]. oryxspioenkop.com, [cit. 2024-02-25]. Dostupné online.
8. ↑  Какое оружие Азербайджан покупал у России
9. ↑  Россия поставит в Казахстан 70 бронетранспортеров
10. ↑  БТР-82А
11. ↑  ORYX. *Attack On Europe: Documenting Russian Equipment Losses During The 2022 Russian Invasion Of Ukraine* [online]. [Cit. 2022-07-05]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **BTR-82**